- Matthew
- <
- 16
- >

16
Mokena vegu niguba rena
(Mk 8.11–13; Lk 12.54–56)
1 Ye Pharisee vene ma Sadducee vene ina rofu baesi omari rebe yokoi reyainedi nikaiteyadi, ebene regika bi rama ba ide Sei bi ini vava maro.✡ Mt 12.38; Lk 11.16 2 Ye nikabai reyo, “Uriyenau nidori ya yaku nidedi, ‘Ari buni nigo, oma bi bora nido dada.’ 3 Ma uriyakuri bi nidedi, ‘Gua bi miya aura regedi, adina oma bi bora nisi seuya tau nido dada.’ Ya* Bura bedakai ka ofarosi vene! Ya nufa. oma ma kono vesi bi beika ari gua una mago bi diba nigedi, idu Sei di rebe gua ariri vei mama regi bi anua rededi!† Bura bedakai nanaka 2–3 ideri bi Iesu di ago nufa de. 4 Vegu no resi mokena vari gira de aesi gua amededi vene yaku rebe nikaitededi; rebe yokoi de mago, idu‡ Bura bedakai ka Sei di ago niyo amiye nufa. Jonah rofu vata niyo rebe mina maka maro.”✡ Mt 12.39; Lk 11.29
Kamini mina vene feresi boyo.
Pharisee vene ma Sadducee vene di yeast
(Mk 8.14–21)
5 Kamini ini usi dina vene moka daidai tora ugasi berou eta rofu boi negasa beredi bado moina bi toto niyadi. 6 Ye Iesu yaku niyo, “Nari resi Pharisee vene ma Sadducee vene di yeast rofu vei mona refa.”✡ Lk 12.1
7 Ye iniye iniye nidodi resi niyadi, “Mina niyo, ini adina bi beredi be de moiyafa.”
8 Idu ini mokena veifategasa nikaiteyo, “Ya mokena vari gira keika aededi vene, beika resi ya kaya nidodi rededi beredi koina§ koina; bura bedakai de moiyadi nufa. dada? 9 Ya bi toga veifatededi ba ide? Ya bi mokededi ba ide, mina beredi bado 5 mina vene 5,000 rofu, ma foroka gokaisanu moi vata baeyadi? ✡ Mt 14.17–21 10 Ma beredi bado 7 vene 4,000 rofu foroka gokaisanu moi vata baeyadi?✡ Mt 15.34–38 11 Gokai resi yi adari ufatena de redo na bi beredi dada de nida? Idu Pharisee vene ma Sadducee vene di yeast rofu bi ya kaya ya kaya nari rei mona refa!”
12 Minari mamo diba niyadi ina bi beredi yeast dada de ni diba regamo, idu Pharisee vene ma Sadducee vene di oteimana ago rofu.
Peter yaku Iesu vei mama reyo
(Mk 8.27–30; Lk 9.18–20)
13 Kamini Iesu Caesarea Philippi gagani baesi ini usi dina vene nikaiteyo, “Amiye yaku nidedi Amiye di mida bi kaere, vo nidedi?”
14 Ye nikabai reyadi, “Be yaku nidedi bi John Baptist, be yaku nidedi bi Elijah, ma be yaku nidedi bi Jeremiah o Sei di ago niyo amiye yokoi.”✡ Mt 14.1–2; Mk 6.14–15; Lk 9.7–8
15 Ma nikaiteyo, “Idu ya yaku nidedi na bi kaere?”
16 Ye Simon Peter nikabai resi niyo, “Ya bi Keriso, toga amedo Sei di mida.”✡ Jn 6.68–69
17 Ma Iesu yaku nikabai reyo, “Ya Simon, Jonah di mida, ya bi buni tora gade moiyo, adina mina bi amiye yaku ya rofu de niokuyadi, idu nai Baba omari amedo yaku ya maro. 18 Ma ya nida yi roka bi Peter,** Peter: Ini adina bi fore. ma mina fore fafau nai dubu akugida, ma muyena vene di amena sana di vava yaku ka ebu rena de rego. 19 Sei di ourefeidena amena sana omari di ki bi ya magida; ma beika konori goro rigiya bi omari ka goro rigo, ma beika konori eyounegiya bi omari ka eyounego.”✡ Mt 18.18; Jn 20.23
20 Mina usi ini usi dina vene ago maro bi amiye yokoi ga nioteimaragane ina bi Keriso.
Iesu ini esika esika ma muyena sina niyo
(Mk 8.31—9.1; Lk 9.21–27)
21 Mirona itua baeyori, ini usi dina vene rofu nirorotari regi kora reyo, ina bi Jerusalem ri bosi tora vene, Sei ma amiye utari naivo vene di varika vene, ma ago gira oteimana vene di esika esika tau moiyaine, ma umuyegedi ma gabi meda regodenuri dudusa dadi rae rego.
22 Kamini Peter yaku moi etagae risi besenai ago magi kora resi niyo, “Varika amiye, Sei mina biri riyaine; makai bi toga ya rofu vata ga niyaine!”
23 Idu kero resi ina rofu niyo, “Satani, nai fufuta rofu di! Ya bi yabo daru kana nai ida gana rido, adina ya bi Sei di mokena kana de moisa, idu amiye di mokena moisa.”
24 Resi ini usi dina vene rofu niyo, “Kaere amiye ini ura bi na usi digo vonisi, bi ina kaya toto nisi ini satauro moisi na usi baeyaine.✡ Mt 10.38; Lk 14.27 25 Adina kaere ini vegu moi gira rigi ura rego, bi de moigo, idu kaere na dada ini vegu youfeidego, bi moigo.✡ Mt 10.39; Lk 17.33; Jn 12.25 26 Adina beika buni bi amiye yokoi mina kono tora noibanuri baku resi ini vegu eyarego? O ini vegu dada bi beika dairi mago? 27 Ini adina Amiye di mida bi ini naivo naivo vima tausa ini Baba di vabarari desi amiye neinei ini beika reyadi kana ini obini mago.✡ Ps 62.12; Mt 25.31; Rom 2.6 28 Rama ya nida, ya bedakai minari bi de muyegedi bogo Amiye di mida Sei di ourefeidena amena sana nufa dego mina vegedi mamo.”

- Matthew
- <
- 16
- >

✡16:1: Mt 12.38; Lk 11.16

*16:3: Bura bedakai ka ofarosi vene! Ya nufa.

†16:3: Bura bedakai nanaka 2–3 ideri bi Iesu di ago nufa de.

‡16:4: Bura bedakai ka Sei di ago niyo amiye nufa.

✡16:4: Mt 12.39; Lk 11.29

✡16:6: Lk 12.1

§16:8: koina; bura bedakai de moiyadi nufa.

✡16:9: Mt 14.17–21

✡16:10: Mt 15.34–38

✡16:14: Mt 14.1–2; Mk 6.14–15; Lk 9.7–8

✡16:16: Jn 6.68–69

**16:18: Peter: Ini adina bi fore.

✡16:19: Mt 18.18; Jn 20.23

✡16:24: Mt 10.38; Lk 14.27

✡16:25: Mt 10.39; Lk 17.33; Jn 12.25

✡16:27: Ps 62.12; Mt 25.31; Rom 2.6

© 2011-2016 Wycliffe Bible Translators, Inc.