- Niokuna sina
- <
- 19
- >

19
1 Mina usi amiye tau gade gade omari ameyadi di goroka kana neideyaka; yomakai niyadi, “Sei di roka moi odoro riyaine!* Sei di roka moi odoro riyaine: Greek agori mina bi hallelujah. Moi vegu rina, vabara ma vava bi uni† Bura bedakai ka Varika amiye nufa. Sei di. 2 Adina ini kota rena bi rama ma mokena rorobo nufa, koa rena rema tora kota reyo dada, kaere yaku ini koa rena vegu dudu kono tora noibanu di vene moi no riyo. Ini moimai rei tavoi rededi vene di dava di obini ina maro.”✡ Deut 32.43; 2 Kgs 9.7 3 Dudusa imuna niyadi, “Sei di roka moi odoro riyaine! Ini roaita vai kamu redo iroka bi toga toga odoro dadi bodo mini!”✡ Is 34.10 4 Kamini amiye tora 24 ma vegu amededi vibani 4 efuka meimisi Sei, kaere ourefeidena amena fata odorori ameyo, mina nivakesi niyadi, “Rama! Sei di roka moi odoro riyaine!”
Mamoe mida di mena di irakuna
5 Ma ourefeidena amena fata gutuna goroka yaku niyo, “Uni Sei di moimai rei tavoi rededi vene tau noibanu, ini roka moi odoro rifa, ya keika vene ma tora vene, ya kaere ori rededi!”✡ Ps 115.13 6 Ye amiye tau gade gade di goroka kana kukuroka neideyaka; ina bi koru abata urafomai degasa ma ofu tora di tu nina di kukuroka kana, ma imuna nisi nigamadi, “Sei di roka moi odoro riyaine! Adina Varika amiye uni‡ uni; bura bedakai mina ago nufa de. Sei yeiva iniye ourefeidedo.✡ Ps 93.1; 97.1; 99.1; Ezek 1.24 7 Ada tora resi ini roka moi odoro rinadi, adina Mamoe mida di mena meda okiyo ma ini rema ka ina kaya dogo reyo. 8 Ina rofu kamanika ma kino yokoi de nufa akugi varuka buni vayavaya maro.” (Mina varuka buni vayavaya bi Sei di vene di vegu rorobo nufa kana.)
9 Ma Sei di naivo naivo vima na rofu niyo, “Mina bura re: Mamoe mida di mena di irakuna omaro vene bi ada regedi.” Ka na rofu niyo, “Mina bi Sei di ago rama mini.”✡ Mt 22.2–3
10 Ma nivakegi ini yukari seira rofu yarei neyaka, idu na rofu niyo, “Makai ga re! Na bi ya ma yi usika ourena, kaere Iesu di niokuna ago moi gira ridedi, yasa naivo amiye yokoi. Sei rofu nivake.”
Adina Iesu yaku ini niokuna ago, bi ini Vima dudu Sei di ago nidedi vene rofu mado.
Hosi feyo odoro keu riyo amiye
11 Mina usi oma ekeyo ma veyaka, ye minari bi hosi feyo. Ini keu riyo amiye ini roka bi Vegu rama rena ma Rama. Mokena rorobo dudu kota resi iya redo.✡ Ps 96.13; Is 11.4; Ezek 1.1 12 Ini nemoko bi ita yama yama redo kana ma ini ada fafau bi kini kana ada bou tau. Ini roka ina fafau bura reyo, idu amiye yokoi toto; ina maka ina diba.✡ Dan 10.6 13 Ini akuyo varuka doba bi davari biriyo. Ini roka bi “Sei di ago,” vo nido. 14 Oma di iya rededi vene varuka buni vayavaya, feyo tayataya iniye kino yokoi de nufa, akusi hosi feyo odoro keu risi ina usi diyadi. 15 Bainasi§ Bura bedakai ka berou berou nufa. arika ini vena gutuna baeyo; ina dudu gagani gagani vene ubobo resi vana gira dudu ourefeide vau rego. Sei yeiva iniye di gubuyo tora iniye dudu, waini meko di etei rina soku tora ideri, mina waini meko etei ri foyoma rego.✡ Ps 2.9; Is 63.3; Joel 3.13; Rev 14.20 16 Ini varuka doba ma ini vadema fafau bi roka “kini vene di Kini ma varika vene di Varika amiye” bura reyo.
17 Mina resi bi Sei di naivo naivo vima yokoi medari are reyo ma veyaka. Goroka tora dudu oma odoro ova rei didedi erena tau gade rofu raka nisi niyo: “Baesi Sei di irakuna tora** di irakuna tora; bura bedakai tora di irakuna nufa. rofu egogo refa!✡ Ezek 39.17–20 18 Kini, ourefeidena vene tora, amiye yeiva, hosi ma ini keu ridedi vene, amiye tau gade: moimai rei tavoi rededi vene, moimai rei tavoi de rededi vene, amiye keika ma amiye tora, mina vene tau noibanu di musa irigi baefa!”
19 Ye tuma dona nadina ma kono tora noibanu di kini ini iya rededi venesa veyaka. Bi hosi odoro keu riyo amiye ma ini iya rededi vene ruda regi egogo reyadi. 20 Ma tuma dona nadina ma ini Sei di ago niyo ofa amiye bi moi gira reyo. (Mina ofa ago niyo amiye bi mina tuma dona nadina di bera moisi ini vima nivakeyadi vene eru regika, tuma dona nadina di nemokori rebe regamo.) Vegu amedediri, fore roka sulphur dudu ita moka tora vaido, mina ideri you maku neyo.✡ Rev 13.1–18 21 Ma ini iya reyadi vene bi hosi odoro keu riyo amiye di vena gutuna baedo bainasi dudu umuyeyo ma erena tau gade ini roaita iri vau regamadi.

- Niokuna sina
- <
- 19
- >

*19:1: Sei di roka moi odoro riyaine: Greek agori mina bi hallelujah.

†19:1: Bura bedakai ka Varika amiye nufa.

✡19:2: Deut 32.43; 2 Kgs 9.7

✡19:3: Is 34.10

✡19:5: Ps 115.13

‡19:6: uni; bura bedakai mina ago nufa de.

✡19:6: Ps 93.1; 97.1; 99.1; Ezek 1.24

✡19:9: Mt 22.2–3

✡19:11: Ps 96.13; Is 11.4; Ezek 1.1

✡19:12: Dan 10.6

§19:15: Bura bedakai ka berou berou nufa.

✡19:15: Ps 2.9; Is 63.3; Joel 3.13; Rev 14.20

**19:17: di irakuna tora; bura bedakai tora di irakuna nufa.

✡19:17: Ezek 39.17–20

✡19:20: Rev 13.1–18

© 2011-2016 Wycliffe Bible Translators, Inc.