- 1 Timothy
- <
- 5
- >

5
Mokena vari gira aededi vene aedena di ida
1 Amiye tora emana ga re, idu yi baba kana egira re; ma godua vene yi usika ourena kana ago ni. 2 Rema tora vene bi yi nono kana ago nisi rema ruaka yi tobaini kana vegu no yokoi nufa de iniye dudu ago ni.
3 Obu vene kikifa re, kaere bi vitu. 4 Idu mina obu ini mida mida o aufakai nufa vonisi, bi mina mida mida o aufakai yaku siko, Sei di vegu ini yava vene rofu oteimasi ini nono o aufa rema aedeyaganedi. Adina* Bura bedakai ka mina bi buni ma nufa. Sei di nemokori ina moi ada redo. 5 Ye obu rama iniye, ina maka ini yava vene koina, bi ina yaku Sei rofu uka mokena aegasa ururi ma ariri toga toga usa usa nisi guriguri nido. 6 Idu roaita di ura maka maina redo obu bi sena muyei diyo kana. 7 Ye butigi yokoi nufa de vo niyagane dada, mina ago gira ni. 8 Idu kaere amiye ini usika ourena aedena de resi ini yava vene aede mona de rego vonisi, bi mokena vari gira aena moi sui riyo ma ini no bi mokena vari gira de aedo amiye di no bi ebu redo.
9 Obu ini lagani bi 60 egonari, bi ini roka bukari bura ga re. Obu ini roka bukari bura reyaine bi rumana yokoi maka meyo rema maka,† rumana yokoi maka meyo rema maka; o ini maruka rofu vegu rama reyo rema. 10 ma amiye yaku ini vegu buni rofu ni buni rededi: ini mida mida dogo resi yava ika vene gaba resi Sei di vene di yuka koitesi ‡ yuka koitena: Mina bi Jew vene di naivo rededi vene yaku regamadi kana. Ye amiye yokoi makai rego bi iniye moi naivo rena amiye kana redo. esika esika nufa vene aedesi vegu buni tau gaderi, iniye moi dui regamo dada.
11 Idu obu rema ruaka di roka bura ga re, adina ini ura yeiva moigasa dudusa megi ura resi Keriso gutuna kero resi feregedi. 12 Ye kota rego, adina sena nitore rena ago mina moi kekevata udo dada. 13 Ka bi duomu nisi yava yokoi yokoiri egoru dibigedi; duomu maka de, idu ka fufuta sina nigasa bisu basu regedi. 14 Mina dada na ura reida bi, obu rema ruaka bi dudusa mesi mida mida evata risi ini yava vene dogo reyaganedi. Mina resi tuma amiye di nifufuta rena di ida yokoi de magedi. 15 Adina bi obu bedakai yaku sena kero resi Satani usi diyadi. 16 Ye mokena vari gira aedo rema§ Bura bedakai ka o rumana nufa. yokoi ini usika ourena vene fogori, bi obu rema vonisi, bi aedesi ekalesia vene toe ga maraine. Makai bi obu rema rama bi aedegedi.
17 Ourefeidena rei mona rededi tora vene bi kikifa rei mona resi davana ka rei mona reyaine bi buni, besa kaere ago nirausi resi oteimanari moimai gira rededi vene. 18 Adina Sei di ago bi yomakai niyo, “Boromakau yaku witi meko etei rigori, bi ini vena fafa ga ri,” ma “Mina bi vegu rorobo, moimai redo amiye bi ini moimai redo di davana mago.”✡ Deut 25.4; Mt 10.10; Lk 10.7 19 Ninegau rena amiye remanu o regode di samani ago koina vonisi, bi amiye yokoi maka di nitourage rena ago amiye tora rofu moi vava ga re.✡ Deut 17.6; 19.15 20 Ye bedakai vene vegu no regi bi de ori regedi vonisi, ekalesia vene tau di nemokori mina vegu no rededi vene bi ema.
21 Sei ma Iesu Keriso ma Sei di auba reyo naivo naivo vima di nemokori, ya ni yeiva resi nida, amiye idana ya kana de, ina rofu gubuyo rena de dudu, mina ago usi disi mokena idana dudu beika baika yokoi ga re. 22 Varika amiye di moimai dada, evade yokoi rofu yi vana ini ada fafau ga aesi yokoisa ini vegu no ga re; vegu no yokoi de nufa, ya kaya nari rei mona re.
23 Koru notoka ga iri, idu yi uka ma yi gauka gauka reisa dada, waini keika ka kuke nibi.
24 Bedakai di vegu no bi gua erau nidedi, senagi ini kota rego bi oteimadedi, idu bedakai di vegu no bi gua de vesifa, idu gabi erau nigedi. 25 Makai kana, reremama buni ka bi erau niyadi, ma erau ni mona de reyadi vegu ka bi moi sui de rigedi.

- 1 Timothy
- <
- 5
- >

*5:4: Bura bedakai ka mina bi buni ma nufa.

†5:9: rumana yokoi maka meyo rema maka; o ini maruka rofu vegu rama reyo rema.

‡5:10: yuka koitena: Mina bi Jew vene di naivo rededi vene yaku regamadi kana. Ye amiye yokoi makai rego bi iniye moi naivo rena amiye kana redo.

§5:16: Bura bedakai ka o rumana nufa.

✡5:18: Deut 25.4; Mt 10.10; Lk 10.7

✡5:19: Deut 17.6; 19.15

© 2011-2016 Wycliffe Bible Translators, Inc.