- Niokuna sina
- <
- 14
- >

14
Mamoe mida ini venesa
1 Kamini Mamoe mida omuna Zion fafau are regamo ma veyaka; ini amiye 144,000 ini roka ma* ini roka ma; bura bedakai mina ago nufa de. ini Baba di roka ini naori bura reyadi, bi inasa ameyadi.✡ Ezek 9.4; Rev 7.3 2 Resi goroka tora ma ayena ofu di kukuroka kana, omari gutuna ago niyo mina neideyaka. Mina goroka bi amiye yabo feya gita asini† yabo feya gita asini: English agori bi harp. di kukuroka rededi kana. 3 Sei ini ourefeidena amena fata fafau ma vegu amededi vene 4 ma tora vene di budari, yauta ruaka nigamadi. Amiye yokoi mina yauta diba de, idu mina amiye 144,000 kaere bi konori voi resi erufuyo, ina maka diba niyadi. 4 Mina vene bi remasa iniye de moi no riyadi, ini adina bi remasa de vareyadi. Ina ka Mamoe mida ini goidu digamo usi diyadi. Sei yaku mina vene ouresi amiye kana, iniye ma Mamoe mida rofu amiye fogori voi reyo. 5 Ofa ofa ago toga de niyadi ma‡ Bura bedakai ka Sei di ourefeidena fata budari nufa. bi kino nufa de.✡ Zeph 3.13
Naivo naivo vima regode
6 Kamini naivo naivo vima idana, odoro fururu regamo ma veyaka. Ina bi konori amededi vene rofu toga toga ameibobina ago buni niogau regi degamo, gagani gagani vene, rubu ma ago idana idana vene tau vanu rofu. 7 Ina ka goroka tora dudu niyo, “Sei ori resi ina rofu vabara mafa, adina ini kota rena meda nemoko bi baeyo. Oma, kono, davara ma buruka riyo amiye nivakefa!”
8 Ma naivo naivo vima remanu ere yaku usi baesi niyo, “Babylon taoni tora yareyo ma moi kekevata uyo!§ Bura bedakai ka Adina... nufa. Bi gagani gagani vene tau vanu ini koa rena di ura rena waini iriyaganedi vo niyo!”✡ Is 21.9; Jer 51.8; Rev 18.2
9 Ma naivo naivo vima regode usi baesi goroka tora dudu niyo, “Amiye yokoi tuma dona nadina ma ini vima nivakego ma ini ikefata ini naori o vanari aego vonisi, 10 ka bi naivo naivo vima kikifa ma Mamoe mida di nemokori, Sei di gubuyo tora di waini di yeiva iniye dudu, irisi ita ma ita fore bora dudu esika esika iniye mago.✡ Gen 19.24; Is 51.17; Ezek 38.22 11 Ye mina tuma dona nadina ma ini vima nivakededi vene di orina iroka bi toga toga dadi bogo ma ari ma urusa ini sifere yokoi de. Mina bi kaere tuma dona nadina di bera di roka moiyadi.”✡ Is 34.10
12 Mina resi Sei di vene are rei gira rena usa nigo bi mini: Sei di ago gira neidena ma mokena vari gira Iesu rofu aena di.
13 Kamini goroka oma gutuna neideyaka ma** Bura bedakai ka na rofu nufa. niyo, “Mina bura re: kaere bi gua ma gabi Varika amiye rofu mokena vari gira aesi muyegedi, bi buni tora gade moigedi!”
Sei di vima yaku niyo, “Rama iniye bi buni tora gade magedi ma ini reremama rena rofu sifere reyaganedi, ini adina ini reremama rena vegu usi bogedi.”
Kono di butu rena
14 Kamini seuya feyo veyaka bi Amiye di mida kana mina fafau amegamo ma veyaka. Kini kana ada bou goro ini ada fafau ma baiya ifoka ini vanari ameyo.✡ Dan 7.13 15 Ma naivo naivo vima idana Sei nivakena yava gutuna disi goroka tora seuya fafau ameyo amiye rofu raka niyo, “Yi baiya vanau moisi iruku butu re, adina kono di meko bi kaka niyadi, ye ini butu rena†† ini butu rena; bura bedakai yi butu regiya nufa. meda bi okiyo!”✡ Joel 3.13 16 Ye seuya feyo fafau ameyo amiye baiya kono odorori kuaita resi iruku butu reyo.
17 Ma naivo naivo vima idana ka baiya ifoka dudu Sei nivakena yava omari gutuna deyo.
18 Ma naivo naivo vima idana ori sisika rena fore fata gutuna deyo; ina bi ita fafau di vava nufa, ye goroka tora dudu, baiya ifoka nufa amiye rofu raka niyo, “Yi baiya vanau moisi kono di waini meko butu re, adina waini meko kaka niyadi dada!” 19 Ye mina naivo naivo vima yaku ini baiya kono odorori, kuaita resi kono di waini meko butu resi Sei di gubuyo iniye di waini meko etei di kono ruba ideri makuyo. 20 Ye taoni etofarori, waini meko etei ri foyoma rededi kana, amiye di dava rausi resi kono gutuna hosi ourefeidegi maena di dobari‡‡ kono gutuna hosi ourefeidegi maena di dobari: Mina bi 1.5 metre kana. okiyo, ma ini maike bi 300 kilometre kana.§§ 300 kilometre kana: Greek agori mina bi 1,600 stadia.✡ Is 63.3; Lam 1.15; Rev 19.15

- Niokuna sina
- <
- 14
- >

*14:1: ini roka ma; bura bedakai mina ago nufa de.

✡14:1: Ezek 9.4; Rev 7.3

†14:2: yabo feya gita asini: English agori bi harp.

‡14:5: Bura bedakai ka Sei di ourefeidena fata budari nufa.

✡14:5: Zeph 3.13

§14:8: Bura bedakai ka Adina... nufa.

✡14:8: Is 21.9; Jer 51.8; Rev 18.2

✡14:10: Gen 19.24; Is 51.17; Ezek 38.22

✡14:11: Is 34.10

**14:13: Bura bedakai ka na rofu nufa.

✡14:14: Dan 7.13

††14:15: ini butu rena; bura bedakai yi butu regiya nufa.

✡14:15: Joel 3.13

‡‡14:20: kono gutuna hosi ourefeidegi maena di dobari: Mina bi 1.5 metre kana.

§§14:20: 300 kilometre kana: Greek agori mina bi 1,600 stadia.

✡14:20: Is 63.3; Lam 1.15; Rev 19.15

© 2011-2016 Wycliffe Bible Translators, Inc.