- Niokuna sina
- <
- 10
- >

10
Naivo naivo vima ma firo rina buka keika
1 Kamini naivo naivo vima yeiva yokoi oma gutuna degamo ma veyaka. Seuya dudu fafa riyo ma daiduari ini ada fafau; ini ne uruma bi meda kana ma ini yuka bi ita vaido gado kana. 2 Firo rina buka keika eboka reyo, mina ini vanari moi gira resi ini yuka rama davara fafau ma ini yuka enana kono fafau aesi 3 goroka tora lion kana raka niyo. Raka niyori, ofu 7 ini imuna dudu nikabai reyadi. 4 Ofu 7 ago niyadiri, na bi kora resi bura regika reyaka, idu omari gutuna goroka yokoi yaku* Bura bedakai ka na rofu nufa. ago niyo ma neideyaka, “Mina ofu 7 yaku beika niyadi bi niogau ga resi bura ga re!”
5 Ye davara ma kono fafau are regamo naivo naivo vima, kaere veyaka, ina yaku ini vana rama† rama; bura bedakai mina ago nufa de. oma rofu moi odoro resi✡ Ex 20.11; Deut 32.40; Dan 12.7; Amos 3.7 6 toga toga vegu amedo amiye, kaere oma, kono, davara ma beika baika tau gade iderisa riyo, ini roka dudu ago nitore reyo, bi dudusa tua de rego. 7 Idu naivo naivo vima 7 yaku ini kibi fu regika rego medari, Sei ini ago buni rei vau rego, ini moimai rei tavoi rededi vene, kaere bi ini ago nidedi vene, ina rofu niogau reyo kana.
8 Ma omari gutuna goroka sena neideyaka, dudusa na ago nigasa niyo, “Naivo naivo vima, kaere bi konori ma davarari, are redo di vanari moi gira rido ma eboka reyo firo rina buka keika mina bosi moi.”✡ Ezek 2.8—3.3
9 Ye naivo naivo vima rofu bosi firo rina buka keika na marainedi nikaiteyaka. Ina yaku na rofu niyo, “Moisi iri moude; safi bi kaoro di ona kana yi venari, idu yi uka ideri bi ru rego.”
10 Ma naivo naivo vima di vanari mina firo rina buka keika moisi iriyaka. Nai venari bi safi, kaoro di ona kana, idu iri moudeyakari, bi nai uka ideri bi ru reyo. 11 Ye na nioteimaro,‡ nioteimaro; bura bedakai nioteimaradi nufa. “Dudusa amiye, gagani gagani, ago ma kini tau fafau Sei di ago niyainedi.”

- Niokuna sina
- <
- 10
- >

*10:4: Bura bedakai ka na rofu nufa.

†10:5: rama; bura bedakai mina ago nufa de.

✡10:5: Ex 20.11; Deut 32.40; Dan 12.7; Amos 3.7

✡10:8: Ezek 2.8—3.3

‡10:11: nioteimaro; bura bedakai nioteimaradi nufa.

© 2011-2016 Wycliffe Bible Translators, Inc.