- Matthew
- <
- 11
- >

11
John Baptist di nifeideyo vene
(Lk 7.18–35)
1 Ma Iesu ini usi dina vene 12 ago gira moi vau regasa mina sana feresi ina vene di taoniri oteimagasa ago nirausi regika boyo.
2 Ye John Baptist dibura yavari amesi Keriso yaku beika reyo mina neidegasa ini usi dina vene* Bura bedakai ka remanu nufa. nifeideyo ma 3 nikaiteyadi, “Ya bi dego amiye o amiye yokoi tua regifa ba?”
4 Kamini nikabai resi niyo, “Bosi John rofu beika neidegasa veyadi mina nifa: 5 ne taufa vene dudusa gagani vededi, yuka no vene nana rededi, refera nufa vene bi moi ruaka riyo,† moi ruaka riyo: 8.2 baku re. anema kora vene bi neidededi, muyena vene bi veguri edadiyo ma ago buni bi irava vene rofu nirausi reyo.✡ Is 35.5–6; 61.1 6 Ma kaere na rofu mokei itu de rego, Sei yaku buni tora gade ina rofu mago!”
7 Ye mina vene diyadiri, Iesu yaku amiye tau gade John fafau ago nigi kora reyo: “Ya bi beika vegi gagani autu sanari boyadi? Doi iye aura yaku moi raudai redo mina vegika ba? 8 Idu mironari beika vegika boyadi? Varuka burefe rido amiye ba? Mina kana varuka burefe ridedi vene bi kini di yavari amededi! 9 Idu beika vegika boyadi? Sei di ago nido amiye yokoi ba? Yo, ya vene rofu nida, ina bi Sei di ago nido amiye, idu bi isivaga iniye. 10 Mina amiye bi kaere bi bura reyo: ‘Sei yaku makai niyo, nai ago moi raga redo amiye yi budari nifeidegida. Yi ida moi dogo rego.’✡ Mal 3.1 11 Rama ya vene rofu nida, kaere sena ameyadi vene ma gua amededi tau vakoiri bi yokoi yaku John Baptist de ebu redo. Idu Sei di ourefeidena amena sana omari bi kaere amiye roka de mina yaku bi John ebu redo. 12 Ye John Baptist di meda duakau baeyo gua Sei di ourefeidena amena sana omari bi toe tora moiyo‡ bi toe tora moiyo; o ruda resi baeyo. ma iya rededi vene yaku duro resi moidedi.✡ Lk 16.16 13 Adina Sei di ago niyadi vene tau ma Moses ini ago gira dudu bi Sei ini ourefeidena amena sana di ago mina nirausi regamadi baeyo gua John di ari; 14 ma ya ura rededi ina vene di ago rofu mokena vari gira aegiya vonisi, bi John bi Elijah, kaere ini baego bi sena nigamadi.✡ Mal 4.5; Mt 17.10–13; Mk 9.11–13 15 Kaere neidego, bi neideyaine!
16 “Idu gua amededi vene bi gokai dudu nirorotari regida? Ina bi mida keika keika kana, maketi sanari amegasa ini asiyaka vene rofu raka nisi nidedi, 17 ‘Una bi ya rofu bibo uyafa, idu ya bi adena de uyadi; muyena yauta niyafa, idu ya bi isaka de niyadi!’ 18 Adina John baesi iruku oyo regasa waini de irigamori, kamini niyadi, ‘Ina bi vima no nufa!’ 19 Amiye di mida baesi iruku irisi waini irigamori, ina vene yaku niyadi, ‘Mina amiye vefa! Ina bi iruku ma waini irina kurakura amiye. Ina bi fore butu rededi vene ma vegu no rededi vene di asini!’ Idu Sei di mokena tora yaku beika vata nidedi§ beika vata nidedi; bura bedakai ini mida mida dudu nufa. una oteimado bi rama mini.”
Taoni be bi Sei rofu mokena vari gira de aeyadi
(Lk 10.13–16)
20 Taoni bedakairi Iesu yaku mokena vegu tau reyo mina amiye bi ini vegu no de feresi moi etagae riyadi, ye bi emaro. 21 “Chorazin vene ya rofu bi iriyeduka iniye ma Bethsaida vene ya rofu ka bi iriyeduka iniye! Adina bi, senagi mokena vegu ya vene rofu reyaka kana mina Tyre taoni ma Sidon taoniri reyagadu vonisi, bi mirona vene bi senagi guruo amena kana varuka akusi udo ini roaita ifi rei boga degasa reyaidu, mina yaku oteimaragadu ina bi ini vegu no feresi moi etagae riyadi!✡ Is 23.1–18; Ezek 26.1—28.26; Joel 3.4–8; Amos 1.9–10; Zech 9.2–4 22 Idu ya vene rofu nida, Sei di kota rego medari Tyre ma Sidon taoni vene di esika esika moigedi bi keika, idu ya vene di esika esika moigedi bi tora gade! 23 Ma ya Capernaum vene! Ya bi omari moi odoro de rego! Idu, muyena vene di amena sanari negedi! Mina mokena vegu ya ideri bi Sodom ri reyagadu vonisi, bi gua ka toga amebiyaidu!✡ Gen 19.24–28; Is 14.13–15 24 Idu ya vene rofu nida, Sei di kota rego medari, Sodom taoni di vene di esika esika moigedi bi keika, idu ya vene di esika esika moigedi bi tora gade!”✡ Mt 10.15; Lk 10.12
Na rofu baesi sifere refa
(Lk 10.21–22)
25 Mina ituari, Iesu yaku niyo, “Baba, oma ma kono di Varika amiye, yi roka moi odoro rida, adina ya bi mina vegu mokena tora vene rofu moi sui risi mokena keika keika vene kaere bi mida mida kana rofu moi ogau riyo. 26 Baba, yi ukari mokeyo kana, makai vata niyo.
27 “Nai Baba yaku beika baika tau na nimaro. Ma amiye yokoi ina toto ini Mida, idu nai Baba maka ina diba. Ma amiye yokoi ka ini Baba toto, ini Mida maka ina diba ma ini Mida yaku ka Sei bi kaere moi ogau rigi ura redo amiye rofu bi rama iniye vegedi.✡ Jn 1.18; 3.35; 10.15
28 “Na rofu baegedi, ya kaere toe moisi kosika reyadi, ma na yaku sifere ya magida. 29 Nai maduna moisi ya fafau aesi na rofu diba nifa, adina nai ukari na bi ave nida; ma yi vima di sifere rena bi makai baku regedi.✡ Jer 6.16 30 Adina nai maduna moina rofu bi enana de, ma nai toe bi aita.”

- Matthew
- <
- 11
- >

*11:2: Bura bedakai ka remanu nufa.

†11:5: moi ruaka riyo: 8.2 baku re.

✡11:5: Is 35.5–6; 61.1

✡11:10: Mal 3.1

‡11:12: bi toe tora moiyo; o ruda resi baeyo.

✡11:12: Lk 16.16

✡11:14: Mal 4.5; Mt 17.10–13; Mk 9.11–13

§11:19: beika vata nidedi; bura bedakai ini mida mida dudu nufa.

✡11:21: Is 23.1–18; Ezek 26.1—28.26; Joel 3.4–8; Amos 1.9–10; Zech 9.2–4

✡11:23: Gen 19.24–28; Is 14.13–15

✡11:24: Mt 10.15; Lk 10.12

✡11:27: Jn 1.18; 3.35; 10.15

✡11:29: Jer 6.16

© 2011-2016 Wycliffe Bible Translators, Inc.