- James
- <
- 5
- >

5
Gugura tau gade nufa vene rofu ago gira nina
1 Kamini neidefa kumo, ya gugura fare tau vene, deda esika rei guraugedi ya fafau baegedi, mina guruo regasa isaka bi nibifa! 2 Yi gugura fare bi boara niyadi, ma yi varuka bi farosi yaku iriyadi.✡ Mt 6.19 3 Yi goro ma siriva bi fosisa* fosisa: English agori bi “rust”; bi auri no nina mini. yaku fono reyo, ma mina fokiyoka yaku ita kana, yi roaita iri bae negasa bi niokuna ago ya fafau kana. Idu ari bae koina nigo medari, ya toga gugura fare tau ae mukora rededi. 4 Neidefo! Ya bi yi konori kaere moimai reyadi vene bi ini obini mana de reyadi. Ina vene bi ya dada, ababa nidedi ma muro nonobo ridedi vene di ababa nina ago yaku Varika amiye yeiva iniye di anema yaku neideyo.✡ Deut 24.14–15 5 Yi veguri mina konori, ya ebere regasa ya kaya moi ada resi moni makugamadi. Yi vibani kana umuyena ari baego rofu ya kaya yi ukari moi bunika riyadi; mina bi Sei di kota rena meda mini. 6 Ya bi amiye nifafana resi mokena rorobo amiye umuyeyadi. Ina yaku ruda de reyo.
Toro rena ma usa usa nina
7 Mina resi, nai usika ourena, Varika amiye di dego meda toro refa. Vefo kumo gokai muro rena amiye kono di iruku burefe burefe tua redo. Ina yaku ini bunema ma doi miya rego mina tua redo. 8 Ya kaya ka toro resi yi uka egira refa, Varika amiye di dego meda bi negau nido dada.
9 Nai usika ourena, ya kaya ya kaya rofu mumugu ga nibifa, ya kota rego baebu. Neidefo, kota redo amiye bi ida biri budari are redo. 10 Nai usika ourena, Sei di ago niyadi vene, kaere ini esika moina ma toro rena Varika amiye di roka dudu ago niyadi, mina mokegasa ina tari rebifa. 11 Neidefo, gokai una yaku are rei gira regamadi vene, buni tora gade moiyadi vene kana mokesifa. Ya bi mina amiye Job yaku are rei gira reyo sina neidesi Varika amiye bi metonari, ina rofu beika reyo ka veyadi, Varika amiye bi iriyeduka tora iniye yaku vata baeyo dada.✡ Job 1.21–22; 2.10; Ps 103.8
12 Idu, nai usika ourena, mina tau vanu fafau oma, kono tora o nitore rena ago bouna rofu nivarika ga refa. Idu ya “Yo” nigedi vonisi, bi yo maka mokeyagane, ma “Ide” nigedi vonisi, bi ide maka mokeyagane, nifafana rena† nifafana rena; bura bedakai ofarosi vegu nufa. gabireri keto regedi baebu.✡ Mt 5.34–37
13 Amiye yokoi yi fogori bi esika mado ba de? Bi usa usa niyaine. Amiye yokoi ada redo vonisi, bi Sei di roka moi odoro risi yauta niyaine. 14 Amiye yokoi yi fogori bi gauka redo ba? Dubu di tora vene raka niyaine ma Varika amiye di roka dudu olive yabo di meko di diga ina fafau rausi resi ina rofu usa usa niyagane.✡ Mk 6.13 15 Ye mina usa usa mokena vari gira aenari yaku gauka redo amiye moi buni rigo ma Varika amiye yaku ini roaita dudusa moi buni rigo. Ye vegu no reyo vonisi, bi koite makugo. 16 Mina resi, ya kaya ya kaya yi vegu no niogau resi usa usa nifa, ye bi buni niyagane. Mokena rorobo amiye di usa usa bi ini moimai renari vava iniye nufa. 17 Elijah bi amiye, kaere bi uni mokena kana nufa. Ina bi usa usa ni yeiva reyo ga miya reyainedi, ma lagani regode ma lagani berou afona kono fafau miya de reyo.✡ 1 Kgs 17.1; 18.1 18 Dudusa usa usa niyo, ma oma yaku ini miya moi rausi reyo ma kono yaku ini iruku moi evata riyo.✡ 1 Kgs 18.42–45
19 Nai usika ourena, ye amiye yokoi yi fogori, ago rama feresi rerevaida ni digo ma yokoi yaku afei dairigo vonisi, 20 yomina diba niyaine, kaere amiye yaku vegu no redo amiye moi kero resi ini rerevaida ni diyo ida rofu dairigo vonisi, bi ini‡ ini; bura bedakai mina ago nufa de. vima muyena gutuna moi vegu risi ini vegu no tau bou rigo.✡ Prov 10.12; 1 Pet 4.8

- James
- <
- 5
- >

✡5:2: Mt 6.19

*5:3: fosisa: English agori bi “rust”; bi auri no nina mini.

✡5:4: Deut 24.14–15

✡5:11: Job 1.21–22; 2.10; Ps 103.8

†5:12: nifafana rena; bura bedakai ofarosi vegu nufa.

✡5:12: Mt 5.34–37

✡5:14: Mk 6.13

✡5:17: 1 Kgs 17.1; 18.1

✡5:18: 1 Kgs 18.42–45

‡5:20: ini; bura bedakai mina ago nufa de.

✡5:20: Prov 10.12; 1 Pet 4.8

© 2011-2016 Wycliffe Bible Translators, Inc.