- Luke
- <
- 4
- >

4
Iesu bi uka maina regika niveyo
(Mt 4.1–11; Mk 1.12–13)
1 Iesu Jordan koruri gutuna dairiyori, Vima kikifa bi ina moi vata baesi gagani autu sanari afei boyo 2 ma mironari meda 40 Bodaka yaku no reyainedi ini uka maina regika niveyo. Mina meda tau, Iesu iruku irina de, ye meda koina niyori, rauna reyo.
3 Kamini Bodaka yaku ina rofu niyo, “Ya bi Sei di mida vonisi, bi yomina fore ago gira ni kumo iruku niyaine.”
4 Ma nikabai resi niyo, “Sei di agori bura reyo bi, ‘Amiye bi iruku dudu maka de amebigedi.’ ”* Bura bedakai ka idu Sei di ago tau noibanu dudu amebigedi nufa.✡ Deut 8.3
5 Kamini Bodaka yaku afei bosi minari maka, ourefeidena amena sana tau mina kono tora noibanuri mina nioteimasi 6 niyo, “Mina tau di vava ma buni vayavaya ya magida, adina mina tau bi na maro, ma kaere ura magida bi magida. 7 Mina dada, nai budari na nivakegi efuka meimigiya vonisi, bi mina tau vakoi ya magida.”
8 Ma nikabai resi niyo,† Bura bedakai ka Satani, nai fufutari di, adina nufa. “Yomakai bura reyo, ‘Varika amiye, yi Sei nivakesi ina rofu maka naivo re!’ ”✡ Deut 6.13
9 Kamini Satani yaku Jerusalem ri afei bosi Sei nivakena yava tebori moi are resi niyo, “Ya bi Sei di mida vonisi, minari ya kaya maku ne. 10 Adina Sei di agori bura reyo bi, ‘Sei yaku ya dada ini naivo naivo vima ago gira mago, ya nari regedi.’ ✡ Ps 91.11 11 Ma, ‘Ini vana dudu ya moi odoro regedi, yi yuka foreri de tagi magiya.’ ”✡ Ps 91.12
12 Ma dudusa nikabai resi niyo, “Yomakai niyo, ‘Varika amiye, yi Sei ini uka maina regika bi ga nive.’ ”✡ Deut 6.16
13 Bodaka yaku Iesu vegu no reyainedi, ini uka maina regika nivena koina niyori, bi ferei diyo kumo meda buni yokoiri.
Iesu ini moimai ouresi reyo Galilee ri
(Mt 4.12–17; Mk 1.14–15)
14 Iesu bi Vima kikifa di vava dudu Galilee ri dairiyo, ma iniye di sina bi mina gagani tau vakoiri ni nega bogasa reyadi. 15 Ini usa usa yavari amiye oteimago, ma ina tau vakoi yaku ini roka moi odoro rigamadi.
Nazareth ri Iesu etofa reyadi
(Mt 13.53–58; Mk 6.1–6)
16 Kamini ini tora niyo taoni Nazareth ri dairiyo. Ini rei baedo kana, Sabati medari usa usa yavari Sei di ago bura vegi dadisi boyo. 17 Ina vene yaku Isaiah, Sei di ago niyo amiye, di buka maradi. Kamini buka uforo resi bura reyadi sana baku resi vesi niyo:
18 “Varika amiye di Vima bi nasa,✡ Is 61.1–2
na vo niyo dada, sina buni irava vene rofu nirausi regida.
Ina na nifeideyo, bi‡ Bura bedakai ka uka meko no niyadi vene moi buni rigi ma nufa. dibura vene nigida bi moi younesi
ne taufa vene bi dudusa nene reyagane;
moke itu vene erufugida.
19 Resi nirausi regida, ‘Varika amiye di mokei vava redo ari bi okiyo mini,
ma Varika amiye yaku ini vene moi vegu rigo.’ ”
20 Kamini Iesu yaku buka firo risi nari redo amiye dairi masi ameinu reyo. Amiye tau usa usa yavari Iesu maka vei mama reyadi. 21 Ma ina vene rofu nigi kora reyo, “Sei di ago bi gua neideyadi mini, mina meda bi rama aeyo.”
22 Kamini amiye tau ina rofu uka ada reyadi, sina buni buni niyo dada. Tururu resi niyadi, “Mina bi Joseph di mida, ba?”
23 Kamini Iesu yaku ina vene rofu niyo, “Rama bi mina mokena ago na rofu yomakai nigedi, ‘Gauka dogo amiye, ya kaya moi buni ri kumo.’ Ka nigedi, ‘Beika Capernaum ri reyo, bi neideyafa, dada minari yi rautu iniyeri ka re.’ ” 24 Ma Iesu yaku niyo, “Rama ya nida, Sei di ago nido amiye, bi ini rautu vene yaku de nimadedi.✡ Jn 4.44
25 “Idu rama iniye ya nida, Elijah amegamo duakauri, obu tau gade Israel ri amegamadiri, bi lagani regodenu ma lagani berou afona miya de deyo ma adabo tora gade Israel gagani fono reyo.✡ 1 Kgs 17.1 26 Sei yaku ini vene yokoi rofu Elijah de nifeideyo, idu bi taoni yokoi roka Zarephath, Sidon gagani atafu, obu yokoi rofu maka nifeideyo.✡ 1 Kgs 17.8–16 27 Ma Elisha Sei di ago niyo amiye amegamo duakauri, bi refera nufa vene tau tora Israel ri amegamadi, idu yokoi kava moi ruaka de riyo, mina bi Syria amiye, Naaman maka.”✡ 2 Kgs 5.1–14
28 Usa usa yavari egogo reyadi vene tau yaku mina sina neidegasa bi gubuyo tora reyadi. 29 Mina vene dadisi Iesu vanau risi taoniri moi yaku boyadi, ini taoni are redo omuna ika yokoiri raravari maku negika. 30 Idu mina vene di toboma bae boyo.
Amiye yokoi vima no nufa
(Mk 1.21–28)
31 Iesu Capernaum, Galilee taoni yokoiri, bosi Sabati medari amiye oteimagamo. 32 Ye ini oteimana ago rofu tururu reyadi, adina ini ago bi vava nufa.✡ Mt 7.28–29 33 Ma usa usa yavari, amiye yokoi vima no nufa bi goroka torari imuna nigasa niyo, 34 “Aee, Iesu Nazareth amiye, una rofu bi beika ura reisa? Ya bi una moi no regika okiyo ba? Na na diba ya bi kaere: ya bi Sei di Kikifa amiye!”
35 Ma emasi niyo, “Babo nisi mina amiye rofu yakusi di!” Ma amiye ini fogori moisi konori maku nesi ini roaitari yakusi ferei diyo. Idu esika yokoi de maro.
36 Amiye tau bi tururu resi iniye iniye nikaiteyadi, “Mina sina bi beika? Ina bi vava ma yeiva nufa vima no rofu ago gira nidori, feregasa yakudedi!” 37 Kamini beika regamo di sina bi gagani tora noibanuri urafo rei diyo.
Iesu yaku amiye tau moi buni riyo
(Mt 8.14–17; Mk 1.29–34)
38 Usa usa yava feresi Simon di yavari dui reyo. Simon di imokai rema bi gauka resi roaita vaki vaki reyo, ye ina fafau guyaguya niyadi. 39 Ye mina rema atafu are resi mina gauka besenai ago marori, roaita vaki vaki bi fereyo. Minari maka dadisi iruku dabara resi nari regamo.
40 Meda nei tomu niyo ma uru baeyori, ini gauka nufa vene tau Iesu rofu afei baeyadi; ini vana ina yokoi yokoi fafau aegasa moi buni riyo. 41 Ma vima no ka amiye tau gade rofu yakusi ababa niyadi, “Ya bi§ Bura bedakai ka Keriso, nufa. Sei di mida!”
Idu Iesu besenai ago masi ago ga niyaganedi niyo, adina ina diba ina bi Keriso.
Iesu usa usa yavari ini sina nirausi reyo
(Mk 1.35–39)
42 Aru veyori, Iesu dadisi feresi gagani autu sanari diyo ma amiye tau gade maina resi baku regasa bi moi gira reyadi, ga diyainedi. 43 Ma nikabai resi niyo, “Na bi Sei di ourefeidena amena sana di ago buni taoni yokoi yokoiri ka nirausi regida, adina Sei yaku mina ida kana na moi feideyo dada.”
44 Ye Judea** Judea; bura bedakai Galilee nufa. gagani di usa usa yavari ago nirausi regamo.

- Luke
- <
- 4
- >

*4:4: Bura bedakai ka idu Sei di ago tau noibanu dudu amebigedi nufa.

✡4:4: Deut 8.3

†4:8: Bura bedakai ka Satani, nai fufutari di, adina nufa.

✡4:8: Deut 6.13

✡4:10: Ps 91.11

✡4:11: Ps 91.12

✡4:12: Deut 6.16

✡4:18: Is 61.1–2

‡4:18: Bura bedakai ka uka meko no niyadi vene moi buni rigi ma nufa.

✡4:24: Jn 4.44

✡4:25: 1 Kgs 17.1

✡4:26: 1 Kgs 17.8–16

✡4:27: 2 Kgs 5.1–14

✡4:32: Mt 7.28–29

§4:41: Bura bedakai ka Keriso, nufa.

**4:44: Judea; bura bedakai Galilee nufa.

© 2011-2016 Wycliffe Bible Translators, Inc.